**Lenine** (ukr. Ленiне; ven. Ленино, *Lenino*; vuoteen 1957 asti **Sim Kolodjaziv** (ukr. Сім Колодязів), vuodesta 2016 lähtien de jure **Jedy-Kuju** (ukr. Єди-Кую; ven. Еди-Кую, *Edi-Kuju*; krimintat. *Yedi Quyu*) on kaupunkityyppinen taajama Ukrainalle kuuluvan Krimin autonomisen tasavallan Leninen piirissä (Jedy-Kujun piirissä).

Taajama sijaitsee Kertšin niemimaalla, maanteitse 156 kilometriä aluekeskus Simferopolstä itään, noin 62 kilometriä Kertšin kaupungista länteen. Leninen kautta kulkee rautatie, jonka rautatieaseman nimenä on Sim Kolodjaziv (ven. Sem-Kolodezei), ja eteläpuolelta Pohjois-Krimin kanava. Ukrainan valtatie M017, joka on osa eurooppatietä **E 97**, kulkee 4 kilometriä taajaman eteläpuolelta.

 Leninen eteläpuolitse kulkeva Pohjois-Krimin kastelukanava vuonna 2014.
Tammikuun keskilämpötila -1,6 celsiusastetta, heinäkuun +23,8. Keskimääräinen vuosisademäärä 350 mm.

Seudulla on asuttu muinaisista ajoista lähtien. Taajaman lähistöltä on löydetty pronssikautisen asutuksen jäänteet, skyyttien kärryt, ja asutuksen jäänteet kolmannelta - ensimmäiseltä vuosituhannelta eaa. Paikkakunnan pysyvämpi asuttaminen liittyi Kertšistä länteen Vladyslavivkaan, ja edelleen Sevastopolista Harkovaan johtavalle radalle liittyvän rautatieosuuden rakentamiseen. Rautatieosuus valmistui vuonna 1899 tai 1900. Paikkakunnalla avattiin rautatieasema, joka sai nimensä kahden kilometrin päässä sijainneesta, vuonna 1878 sveitsiläisten siirtolaisten perustamasta Sim Kolodjazivin kylästä (nyk. Kara tai Illitševe). Juomaveden puute rajoitti asukasluvun kasvua; vuonna 1913 kirjattiin vain 80 asukasta. Vuonna 1926 asukkaita oli 107. Rakennustöiden ja vesisäiliöiden myötä vuonna 1939 Sim Kolodjazivin asemaseudun väkiluku oli noussut 1 683:een. Kaupunkityyppisen taajaman aseman paikkakunta vuonna 1957, samalla paikkakunnan nimi muutettiin Lenineksi. Dnepriltä johtava Pohjois-Krimin kanava valmistui ja vesi virtasi Lenineen saakka heinäkuussa 1972.

Ukrainan tilastokeskus arvioi taajaman väkiluvuksi 7 826 (1.1.2014). Vuonna 2001 asukkaita kirjattiin 8 617, joista etnisesti venäläisiä oli 63,9 prosenttia, ukrainalaisia 19,3 % ja krimin tataareja 12,5 %. Vuoden 1989 väestönlaskennassa asukkaita oli 8 681. Venäjän miehityksen (2014) jälkeen Krimin autonomisen tasavallan alueella on tehty kansainvälisen humanitaarisen oikeuden vastaisesti muun muassa väestönsiirtoja, kansalaisuuden vaihdoksia, ihmisiä on "kadonnut" ja väestöä pakotettu sotimaan synnyinmaataan vastaan. Osa asukkaista on paennut sotaa ja vainoa. Miehittäjävaltio on siirtänyt tai kannustanut venäläisväestöä muuttamaan alueelle. Miehittäjän julkaisemia väestötilastoja ei näissä oloissa voi pitää luotettavina tai laillista tilaa kuvaavina.

Lenine (Jedy-Kuju) oli ainakin periaatteessa heinäkuuhun 2020 saakka Leninen piirin (Jedy-Kujun piirin) hallinnollinen keskus. Ukrainan parlamentti muutti myös Krimin autonomisen tasavallan piirijakoa kesällä 2020 osana Ukrainan aluehallinnon piirijaon laajempaa uudistusta. Uudistuksessa piirien lukumäärää supistettiin paljon. Tässä yhteydessä Lenine (Jedy-Kuju) ja Leninen piiri (Jedy-Kujun piiri) siirtyivät uuteen Kertšin piiriin, jonka piirikeskukseksi tuli Kertš. - Taajaman nimenmuutos ja uusi piirijako eivät käytännössä ole vielä miehitetyn Krimin niemimaan alueella käytössä. Muutokset astuvat voimaan, kun taajama ja sitä ympärövät seudut palaavat jällen laillisen hallinnon piiriin, osaksi Ukrainaa.

Lähteet
-------

1. 1 2 3 4 5 6 7 8 9 10 11  M. A. Rak: Lenine *Encyclopedia of Modern Ukraine*.  2016. Viitattu 3.3.2024. (ukrainaksi)
2. 1 2 3 4 5 6  Lenine (ISBN 5-88500-012-3) *Ukrainan maantieteen tietosanakirja, osa 2: Z-O, s. 264*.  1990. Viitattu 3.3.2024. (ukrainaksi)
3. 1 2 3 4 5 6 7 8 9  Lenine (Ленiне) (artikkeli tietosanakirjassa *Isrorija mist i sil Ukrajinskoji RSR*, 12. voluumissa Krymska oblast. Teksti kuvaa taajamaa neuvostoideologian näkökulmasta) *Isrorija mist i sil Ukrajinskoji RSR*. Viitattu 3.3.2024. (ukrainaksi)
4. 1 2 3  H. M. Timoninoji: Tšyselnist najavnoho naselennja Ukrajiny na 1 sitšnja 2015 roku (pdf) (Ukrainan paikkakuntien viralliset väkilukuarviot 1.1.2014 ja 1.1.2015)  2015. Kiova:  Deržavna služba statystyky Ukrajiny, Devstat Ukrajiny / Statistics Ukraine (Ukrainan tilastokeskus), via archive.org.  Arkistoitu 23.7.2015. Viitattu 3.3.2024. (ukrainaksi)
5. 1 2 3 4  *Ukrajina. Atlas avtošljah’iv. Masštab 1:500 000 (Україна. Атлас Автошляхів. Мастаб 1:500 000)*, s. 120-121. Kiova: DNVP Kartohraphija, kgf.com.ua, 2022. ISBN 978-966-946-352-4. (ukrainaksi)
6. ↑  *Atlas železnyje dorogi Rossija i sopredelnyje gosudarstva*, s. 81. Venäjän ja IVY-maiden rautatiekartasto. Omsk: FGUP "Omskaja kartografitšeskaja fabrika", 2010. ISBN 978-5-95230323-3. (venäjäksi)
7. ↑  Yrjö Kokkonen: Ukraina katkaisi Krimin vesihuollon  26.4.2014. Yleisradio, yle.fi. Viitattu 3.3.2024. (suomeksi)
8. ↑  Arja Paananen: "Venäläisten suojelu" palasi Kremlin puheisiin – mitä Putin aikoo seuraavaksi?  7.4.2021. Ilta-Sanomat, is.fi. Viitattu 3.3.2024. (suomeksi)
9. 1 2  demoscope.ru: Vsesojuznaja perepis naselenija 1989 g. Gorodskoi. (Koko Neuvostoliiton kattava väestönlaskenta 1989.) Демоскоп Weekly, demoscope.ru. Viitattu 3.3.2024. (venäjäksi)
10. ↑  Ten Years of Occupation by the Russian Federation: Human Rights in the Autonomous Republic of Crimea and the City of Sevastopol, Ukraine  28.2.2024. Reliefweb, reliefweb.int. Viitattu 3.3.2024. (englanniksi)
11. ↑  Ten Years of Occupation by the Russian Federation: Human Rights in the Autonomous Republic of Crimea and the City of Sevastopol, Ukraine (pdf)  28.2.2024. OHCHR/ Yhdistyneet kansakunnat, ohchr.org. Viitattu 3.3.2024. (englanniksi)
12. 1 2  Novi raiony: karty + sklad  17.7.2020. minregion.gov.ua.  Arkistoitu 25.2.2022. Viitattu 3.3.2024. (ukrainaksi)

Aiheesta muualla
----------------

* Kuvia tai muita tiedostoja aiheesta **Jedy-Kuju** Wikimedia Commonsissa